
Програмата на това посещение включваше отделни работни срещи и запознаване с работата на съда и отделните съдебни производства и процедурите, свързани с тях. Като част от работната програма беше и участието на делегацията на Върховния административен съд в заседание по дело С-358/08 г. по преюдициално запитване. В състава на делегацията взеха участие следните съдии от Върховия административен съд: Стефка Стоева, а Елена Златинова, Пенка Танова, Виолета Ковачева, Дима Йорданова, Бисерка Коцева, Цветана Сурлекова, Марина Дойчинова, Светлозара Анчева и Галина Солакова. 

29.06.2009 г. 
І. Среща с господин Александър Арабаджиев – съдия в Съда на Европейските общности и общо представяне на съда. 

Съдът на Европейските общности (СЕО) разглежда различни спорове в рамките на предоставената му компетентност, като правомощията му не са еднакви по отношение на общностното право в областта на сигурността на отбраната, но вероятно това ограничение на компетентността ще отпадне с приемането на Лисабонския договор. Във връзка с този договор ще се допусне и промяна в наименованието на съда, който ще бъде Съд на Европейския съюз. 

Функциите на съда по приложението на общностното право са различни в зависимост от споровете, които се разглеждат в рамките на неговата компетентност. Съгласно разпоредбата на чл. 220 от Договора за създаване на Европейската Общност (ДЕО) този съд следи за спазване на правото (върховенството на закона) при тълкуване и прилагане на разпоредбите на ДЕО. Адресати на актовете на съда са институциите на Общността – държавите-членки, Европейската комисия, Съвета и Европейския парламент, както и всички правни субекти. Един от най-важните ефекти от практиката на СЕО е, че той е утвърдил доктрината за директния ефект, както и предимството на общностното право. Характерното за СЕО е, че когато няма връзка с общностното право, този съд няма компетентности да разрешава каквито и да било въпроси. СЕО няма компетентност да отменя национални правни норми, а само указва в производството по преюдициално запитване от националните съдилища на държавите-членки как се прилагат общностноправните норми. Единствената функция, чрез която националните правни системи отнасят различни въпроси до СЕО е именно чрез преюдициалното запитване. 

Компетентността на СЕО се разделя на такава, която следи за спазване на законността – на съответния акт на институциите и договорите на Общността. В тази връзка следва да се отбележи, че могат да се обжалват актовете на институциите на Общността – Съвета, Европейския парламент (Парламента) и Европейската комисия (Комисията). Последната издава редица актове в областта на конкурентното право, държавните помощи, митническото законодателство и дъмпинговото право. Поради факта, че тези решения пряко засягат конкретни правни субекти – чл. 230, ал. 4 ДЕО, те също могат да предявят искове срещу тези решения, ако лично или пряко те ги засягат. Следва обаче да се отбележи, че процедурата за такова сезиране от физически или юридически лица е пред Първоинстанционния съд, който разглежда конкретния спор, а неговото решение може да се обжалва пред СЕО. Съвета и Парламента пък издават нормативни актове – регламенти и директиви и се поставя резонно въпроса кой може да ги обжалва. Относно активната легитимация характерното е, че е налице разделение относно йерархията на ищците, тъй като съществуват т.нар привилигировани ищци и това са държавите-членки, Парламента, Комисията и Съвета и те имат право да искат от съда отмяна на незаконосъобразни актове, без да доказват интерес, тъй като съществува презумпция, че те винаги имат такъв, поради което е възможно една държава-членка да атакува акт, който не е адресиран до нея, а до друга държава-членка. Най-често исковете се насочват срещу акт на Комисията, която представлява наднационален орган, въпреки, че следва да се отбележи, че все повече нараства и ролята на Европейския парламент. Законодателната инициатива принадлежи на Комисията. По-рядко исковете на държавите-членки са насочени срещу актове на Съвета, който се състои от министрите на държавите-членки. Гражданите и юридическите лица много трудно могат да оспорят нормативен акт или акт с общо действие. Трудността идва от обстоятелството, че за да могат да те да обжалват тези актове, трябва да докажат наличие на пряк и личен интерес. СЕО е установил критериите, кога един правен субект е засегнат от акт с общо действие, но не може да се каже, че има тенденция да се разширява възможността гражданите и юридическите лица да обжалват пред съда. Примерът, който може да се даде в случая е оспорване на финансов режим в Дания за наемане на моряци от трети страни на датски кораби. Оспорването е осъществено пред Комисията от Синдикат, който участва в приемането на условията на труд и трудовите възнаграждения на моряците. СЕО е приел, че е допустимо синдиката да оспори, тъй като се оказва, че той е правен субект, поради участието му в преговорния процес за определяне условията на труд. В конкретния случай е обжалвано първото решение на Комисията, която е приела, че моряците от трети страни не са засегнати от приетия финансов режим по отношение на тях в Дания. 

Съществено е да се посочи, че съгласно чл. 234 ДЕО чрез механизма на преюдициалното запитване и гражданите и юридическите лица могат да отнесат до СЕО различни въпроси. То се извършва чрез съответния национален съд, като по този начин гражданите или юридическите лица могат да получат отговор за различни общностноправни норми за осигуряване на ефективно прилагане от националните съдилища на общностното право. Много от националните съдилища задават въпросите си по пътя на преюдициалното запитване, като според съдия Арабаджиев неправилно се задава въпросът: Съвместима ли е съответна национална правна норма с норма от общностното право. Това е така, защото целта на СЕО е да се дадат повече тълкувателни елементи при разглеждане на преюдициалното запитване, като по този начин се дава възможност на съответния национален съд сам да вземе решение дали националното му право съответства на общностното право. Характерното за СЕО е, че съдиите, работещи в него нямат специализация по делата. Чрез преюдициалното запитване може да се направи обжалване на регламент или директива. В СЕО е оспорен регламент за таксите на роуминга и съдът ще следва да се произнесе дали съответния регламент или директива правилно е приложен от съответната институция. 

Съдебните състави, които разглеждат делата са тричленни, петчленни, Голяма камара (13 съдии) и Пленарен състав (всички съдии от съда). Определянето какъв състав ще гледа делото е в зависимост от сложността на делото и естеството на правния спор, който трябва да се разреши от съда. Пленарният състав включва всички съдии на съда – 27 на брой (по един от всяка държава-членка). Начинът на разпределяне на делата и участието на съдиите в заседанията чрез ротиране в съставите се определя с Процедурния правилник на СЕО. Всеки вторник се провеждат в съда Общи събрания. На тях всеки съдия-докладчик представя пред целия съд предварителен доклад по делата, по които е определен за докладчик и дава своите най-общи виждания по разглежданото дело. По този начин всеки съдия се запознава какви дела се разглеждат в съда. В т.-нар. Голяма камара участва председателя на СЕО и той я председателства при разглеждането на делата. В тази камара участват и председателите на петчленните камари. Друг пример, който може да се представи е оспорване на регламент на Съвета за замразяване фондовете на лица, свързани с Ал Кайда и Осама бин Ладен. В този случай жалбите са били уважени поради неспазване правото на защита на засегнатите лица. 

Друга компетентност на СЕО е конкретизирана в чл. 226 ДЕО. Според тази правна норма когато не се спазват изискванията на общностното право, Комисията може да поиска, а СЕО да се произнесе по валидността на съответното национално право. Тази компетентност се прилага в случаите, когато държава-членка не е изпълнила задължение, произтичащо от ДЕО. В този случай Комисията издава мотивирано становище, като дава възможност на съответната държава да изрази съображенията си по него, а ако последната не се съобрази с това становище, Комисията има право да сезира СЕО. Все по-често според съдия Арабаджиев се поставя въпроса за съотношението между националните правни норми и тези от общностното право и то не само с оглед на съответствието с общностноправните норми, а и с четирите основни свободи: - свободно движение на хора, свободно движение на капитали, свободно движение на стоки и свободно предоставяне на услуги. Най-често преюдициалните запитвания, с които се сезира СЕО са свързани с правото на данъчно облагане по Директива 77/388/ЕС (т.нар. Шеста директива), както и по Директива 2006/112/ЕО, с която беше отменена Шеста дирекива и вече са образувани такива дела. Във връзка с правото на данъчно облагане държавите-членки са длъжни да ги упражняват така, че да не нарушават общностното право. В съда е образувано дело за приспаднато дарение от данъчно облагане на германски гражданин. Въпросът е свързан с възможността стойността на дарението да се приспадне от данъчната основа при определяне на данъка, като в случая това дарение е направено в Португалия. СЕО се е произнесъл, че следва да се извърши такова приспадане, независимо, че дарението е направено в друга държава, а не в тази в която съответното лице ще заплаща данъка. Други чести случаи по преюдициални запитвания в СЕО са свързани със сроковете за транспониране на директивите и това са най-вече случаите, когато е нарушена процедурата за това – неспазен срок за транспониране. Характерното за преюдициалните запитвания, които се разглеждат от СЕОе, че не всички са в открити съдебни заседания, като за това се прави конкретна преценка. Първоначално съдията-докладчик извършва такава преценка, но това се решава от Общото събрание. 

Друга компетентност на СЕО е правораздаването по искове за обезщетения за вреди – чл. 235 във връзка с чл. 288, ал. 2 ДЕО. Касае се за вреди, които произтичат от извъндоговорна отговорност на Общността, т.е. вреди, които са причинени от институции на Общността или от нейни служители. 

Много вжно правило, създадено от СЕО е на процедурната автономия на държавите-членки. Това е свързано с обстоятелството, че общностното право не съдържа общи за държавите-членки процедурни правила. 

ІІ. Работна сесия с участието на господин Нанчо Нанчев, администратор в Секретариата на Съда на Европейските общности на тема “Производството пред СЕО”. 

Една от най-важните функции на Секретариата е проследяване движението на преписките, постъпили в СЕО. Секретариатът заема посредническо място между СЕО и външните лица, поради което и има важна роля. Проследяването на делата започва от тяхното образуване в съда до архивирането им и затова архивът на СЕО е част от този Секретариат. Секретарят като правна фигура е посочен още в Римските договори (за създаване на Европейската икономическа общност и на Европейската общност за атомна енергия). Правилата относно дейността на Секретариата са записани в Правилника на съда. Функцията, която се изпълнява от секретаря представлява мениджърска функция. Има служба “Помощник секретар” и тя препраща делата към съдиите, освен това връчва и съобщенията на страните, както и съхранява документите по делата. Секретариатът има двупосочна дейност – от една страна към съдиите, а от другата – към страните. От това следва, че комуникацията между съда и страните по делото се осъществява именно от този Секретариат. Той е разделен на отделни езикови секции, поради това, че делата се водят на съответните езици на производството (например делата на немски език се водят на немски и те са най-многобройните). В Секретариата работят администратори, които обработват отделните преписки, като българските дела са систематизирани в скандинавската секция. 

Основна задача на администратора е да сигнализират до Председателя на съда или до кабинета на съдиите за наличието на някои процесуални особености, както и следи за депозираните от страните процесуални искания. Освен това администраторите участват в откритите съдебни заседания и изготвят протоколите по делата. В Секретариата има много добри информационни системи, които подпомагат неговата работа. Работата на Секретариата е систиматизирана в наръчник, в който се съдържа информация как се развива производството по делата, какви писма се изпращат, като характерното е, че тези писма се генерират на всички езици от информационните системи на Секретариата. Нормативната база за осъществяване на производството на съда – от образуването до приключването е в учредителните договори, както и в Правилника на СЕО. Секретариатът чрез неговата дейност дава процесуални указания на страните за по-експедитивно протичане на заседанията. Пред съда страните се представляват само от адвокати, а държавите-членки, Комисията и Съвета от държавни представители, наречени агенти. 

Различните производства, които се разглеждат пред СЕО са тълкувателни производства; производства по преки искове и касационни производства. Характерното за работата на СЕОе, че основният вид дела са т.нар. тълкувателни производства, които се разделят на - преюдициални запитвания и предоставяне на становища по договорите- чл. 360, § 6 ДЕО. В тази разпоредба се предвижда, че Парламентът, Съветът, Комисията или държавата-членка може да получи становището на СЕО относно съвместимостта на предвидено споразумение с разпоредбите на ДЕО, а когато е отрицателно, споразумението може да влезе в сила само в съответствие с чл. 48 от Договора за създаване на Европейския съюз. 

Големият брой дела в СЕО са преюдициалните запитвания, като за 2008 г. са заведени 570 такива дела. От една година в СЕО е въведено т.нар. спешно производство –чл. 104 от Процедурния правилник на СЕО относно тълкуване на разпоредби от ІІІ стълб (убежище и емиграция– Дял VІ от ДЕО) . При тези дела сроковете са много кратки – два месеца от образуване на делото. 

Преките искове са тези по чл. 226 ДЕО – Комисията срещу държавите-членки за неизпълнение от тяхна страна на задълженията по ДЕО. Идеята е да се мотивират по този начин държавите-членки да спазват разпоредбите, съдържащи се в ДЕО. Друг вид преки искове това са исканията за отмяна на акт на институциите на Общността – регламенти, директиви, приети от Парламента и от Съвета или само от Съвета. Такива дела са например делото, образувано по обжалване на регламент срещу въведени летищни такси. Други преки искове са исковете срещу акт на бездействие. Тези искове се предявяват от институция или държава-членка срещу Парламента или Съвета. СЕО разглежда и дела срещу решения/определения на първоинстанционния съд и в този случай действа като касационна инстанция. Правомощията в тези случаи на СЕО са да върне делото за ново разглеждане или да реши по същество. В СЕО могат да се разглеждат и производства по преразглеждане решения на първоинстанционния съд. 

Относно фазите, през които протича разглеждането на едно съдебно производство пред СЕО те са писмена, устна и постановяване на решение. Трудност при тези производства е необходимостта от превеждане на основните документи по делото на няколко езика. Единствено при преките искове не се пристъпва към преводи на всички езици, а само на френски, който е и работния език на СЕО. Публикуват се съобщения по делото и те трябва да са преведени на всички езици на съда. Относно бързината на разглеждането на делата от СЕО – средната продължителност за разглеждане на едно дело е 1,6 години, което е един забележително кратък срок за такава международна юрисдикция. Писмената фаза по производствата започва с депозиране на искова молба, жалба или преюдициално запитване и тяхното регистриране в съда. Този първи акт определя и езика, на който ще се води съдебното производство. В момента в СЕО се разработва нова електронна форма на регистъра, който ще влезе в сила от есента на 2009 г. Целта за създаването на тази елекстронна форма е да се премахнат хартиените носители в комуникацията между съда и държавите-членки като страни. След това се определя съдията-докладчик. В случаите, когато има нарушение на абсолютни процесуални предпоставки за разглеждане на съответното дело, работа на администраторите е да реагират и съответно да уведомят съдиите за пречките за разглеждане на делото. По делото се предоставят срокове на страните, за да могат те да депозират техните становища. При преките искове се дава възможност на страните да депозират реплики и дуплики. Такива обаче няма при преюдициалните запитвания, тъй като при тях няма спор. В кабинета на съдията-докладчик се изготвя предварителен доклад, който впоследствие се представя пред целия състав на съда. В доклада си съдията-докладчик прави резюме на постъпилите материали по делото, становищата на страните, приложимото право в съответната област, както и се предлага дата за разглеждане на делото. В този доклад съдията-докладчик предлага състава, който да разгледа делото – тричленен, петчленен или разширен състав от 13 съдии в замивисимост от сложността на конкретното дело. Поради това може да се предложи ако делото е много сложно, то да се разгледа от Пленум от всички съдии. Освен това съдията-докладчик предлага на генералния адвокат да представи мотивирано заключение, ако делото е с фактическа и правна сложност. В предварителния доклад могат да бъдат предложени уточняващи въпроси до страните по делото с оглед неговото изясняване. Докладът може да предложи събиране на доказателства и използване на експерти, но това почти не се прилага. След това се подготвя доклад за заседанието, който отново е в резюме. По този начин страните придобиват по-голяма представа за делото. Целта е да не се допуска по-нататък забавяне на делото. 

Устната фаза по делото не е задължителна, т.е. тя се провежда не по всички дела. Такава има обикновено, когато Комисията има пряк иск срещу държава-членка за нарушение и то се признава от съответната държава. В тези случаи няма нужда от провеждане на устна фаза по делото. За българските дела в СЕО може да се каже, че те са около 4-5 на брой, като едно от тях делото Apis С-02/09 г. е приключило. Броят на българските дела не е много голям, но те показват, че българските съдии придобиват увереност за преюдициалните запитвания, за разлика например от Румъния, която има само едно отправено преюдициално запитване. При преюдициалните запитвания се наблюдава тенденция, че българските запитвания са много дълги и подробни, като в същото време се наблюдават и някои неточности, свързани с абсолютните процесуални предпоставки, които са необходими за отправяне на преюдициално запитване. В този смисъл г-н Нанчев обясни, че първо съдилищата следва да постановят определение за спиране на производството по делото и едва тогава да се направи преюдициалното запитване, т.е. с един акт се спира делото и се изпраща за запитване до СЕО. Той обясни също, че по едно от българските дела, с които е направено преюдициално запитване, не е постановено спиране на делото, а само отлагане, което е неправилно. Друго обстоятелство, с което трябва да се съобразяват съдилищата, когато отправят преюдициално запитване е, че то следва да е много добре мотивирано, защото в противен случай ще бъде недопустимо. Следва също така много добре да се цитират актовете на европейското право – член, параграфи, алинеи, като се има предвид, че алинеите са част от параграфите (когато има номерация, означава, че е параграф, а когато има само абзац без номер е алинея). По преюдициалното запитване СЕО не разрешава националния спор, а дава само тълкуване на нормите от общностното право. 

ІІІ. Работна сесия с участието на господин Александър Корнезов – съдебен помощник в кабинета на съдия Александър Арабаджиев. “Процедура по предварително съдебно производство”. 
Преюдициалните производства пред СЕО са непреки производства, като за 2008 г. те представляват над 50% от делата на съда. Статистиката показва, че за 2005 г. са били 221 бр., а за 2008 г. – 288 бр., което показва, че всяка година този вид дела нарастват като брой. Най-честите преюдициални запитвания са тези по данъчно право и той най-вече за данък добавена стойност (ДДС), след което следват акцизи, въпроси, свързани с околната среда, защита на потребителите, социалната политика – здравно осигуряване, лечение в чужбина, както и право на пребиваване, връчване на извънсъдебни документи между съдилища, като веднага може да се даде пример с един испански случай, свързан с нотариална покана за разваляне на договор. Друга област, в която също има преюдициални запитвания до СЕО е свързана с тези по предоставяне на услуги и затова прави впечатление, че през последните години по-голям брой дела има в областта на свободата на услугите, отколкото за свободата на движение на стоки. Относно продължителността на производствата по преюдициално запитване, статистиката е доста положителна, тъй като преди е била 23 месеца, а понастоящем е 16 месеца. Освен това през 2008 г.е влязло в сила спешното преюдициално запитване, продължителността, на което е само 2 месеца. Следва в тази връзка да се отбележи, че сроковете не са фиксирани, но идеята е те да се намаляват. Статистиката за 2008 г. сочи, че най-много преюдициални запитвания са направени от Германия, следвани от Италия, Австрия, Холандия, Малта, Словения, а Румъния има само едно запитване. За отбелязване е и факта, че от Испания и Франция най-често преюдициалните запитвания идват от долни съдебни инстанции. За друга страна-членка като Португалия например 50 % от запитванията са от Върховния административен съд, по същия начин е и в Германия. Господин Корнезов отбеляза, че напоследък има не малко запитвания от Конституционни съдилища и те са Белгия и Латвия. 

Относно българския кабинет в СЕО господин Корнезов отбеляза, че в него работят трима реферандери (съдебни помощници), като в кабинета работят и германец и латвийка. Причина за това е, че е налице изискване кабинетите на съдиите да са многонационални. Българският кабинет в СЕО съществува от 2,5 години, като за отбелязване е, че за 2007 г. и 2008 г. е първенец по брой разпределени дела, както и по сроковете на приключването на делата. Характерното за разпределянето на делата е, че Председателя на СЕО еднолично ги разпределя, поради което в СЕО няма компютърно разпределение на дела. Едно от обясненията защо това е така е, че например при преюдициалните запитвания, ако то е от Германия, не се разпределя на немския съдия с оглед по-голяма обективност при решаването им. В СЕО, както вече се посочи няма специализация по делата за преюдициални запитвания, нито се използват експерти (вещи лица), тъй като пред СЕО не се установяват факти. Това обаче в никакъв случай не означава, че е забранено използването на експерти, но се препоръчва да се избягва и затова не се практикува. Когато постъпи едно преюдициално запитване, то се превежда на всички официални езици, които са 23 на брой. Голяма част от времето отива за преводи, след това се пристъпва към уведомяване съгласно чл. 23 от Статута на съда. Последва изпращане на документите по запитването на всички държави-членки и те имат право да встъпят в делото по преюдициално запитване. Освен това преюдициалното запитване се изпраща задължително и на Комисията, която в 99% от случаите встъпва в делото. Също встъпване може да се осъществи от Парламента и Съвета, ако разбира се отнася до техен акт. Начинът на встъпване на отделните държави-членки се определя от тях. Решението по преюдициалното запитване, което завършва със заключение има сила спрямо всички. Страните по делото за предюдициално запитване имат двумесечен срок за писмено становище, но това не се отнася до главните страни, които не са длъжни да дават такива становища и да се явяват пред съда. В края на писмената фаза съдията-докладчик изготвя предварителен доклад, който не е публичен, а конфиденциален документ. Този доклад съдържа аргументите на страните и приложимото общностно право. Той дава ориентация на проблемите по делото. Възможно е в производството по преюдициално запитване да се присъди правна помощ от съда, ако съответната страна го е поискала, но съдебни разноски по тези дела не се присъждат. По разноските пред СЕО се произнася съответния национален съд, след връщане на делото. След това докладът се изпраща на Общото събрание на съдиите и на генералните адвокати. Целта е да се установи съдебен състав и да се прецени дали да участва или не генерален адвокат. Съдебният състав, който може да разгледа преюдициалното запитване е тричленен, петчленен, разширен състав от 13 съдии или Пленум. Голямото мнозинство от делата по преюдициални запитвания се гледат от петчленни състави. Пленумът също разглежда такива дела, но от 2004 г. насам няма разгледани дела. 

Генералните адвокати в СЕО са 8 на брой. Ако Лисабонският договор влезе в сила, те ще станат 11, като от сегашните 8 генерални адвокати, 5 са за големите европейски държави – Англия, Франция, Германия, Италия и Испания и те са постоянни, а останалите 3 са на ротационен принцип. Заключенията, които изготвят генералните адвокати не са от името на съда, а от тяхно име. Съдиите нямат право на особено мнение, за да може по този начин да се парира натиска на съответната държава-членка върху съдията, която тя е изпратила в СЕО. За разлика от тях генералните адвокати са свободни да изразяват мнението си и не са обвързани при даване на заключенията си от съда. 

Езикът на производството по преюдициални запитвания зависи откъде идва запитването. В този смисъл езикът на производството не следва да се смесва с работния език на СЕО, който е френски език. 

Съдебният акт, с който се произнася СЕО по преюдициалните производства може да бъде определение, когато запитването е недопустимо и най-често това е поради неизлагане на мотиви. Както вече се спомена СЕО не е съд по фактите и ако съответният национален съд не е изложил подробно приложимото национално право, включително и йерархията на правните норми, то СЕО не може да се произнесе, тъй като той не може да ги издирва. Други хипотези, при които е налице недопустимост е при вече постановено решение по преюдициално запитване по същия въпрос, както и когато тълкуването на общностното право е напълно ясно. В останалите случаи, извън тези хипотези СЕО по преюдициалното запитване постановява решение. 

ІV. Работна сесия с господин Мартин Мозер – правен секретар в кабинета на генералния адвокат господин Мазак от Словения – “Ролята на адвоката”. 

Господи Мозер разясни какви са ролята и функциите на генералния адвокат, като се има предвид, че в много национални системи няма такъв противопоставим пост. Генералният адвокат съществува още от създаването на Общността – 1952 г., когато се учредява Европейската Общност за въглища и стомана. Във френската система има подобен правителствен комисар. Генералният адвокат представя независимо решение и не зависи от становищата на съда. Макар да е от състава на съда, генералният адвокат не е съдия. В СЕО работят 27 съдии и 8 генерални адвокати, като исторически се е започнало само с двама, а вече през 1995 г. са установени 8 генерални адвокати. Още при приемането на договора от Ница е имало дискусия за броя на генералните адвокати, като и понастоящем продължават дискусиите за назначаване на повече генерални адвокати. 

Как се назначават генералните адвокати, отговор на този въпрос ни дава чл. 223 ДЕО. Според тази разпоредба генералните адвокати се избират измежду личности, които представят гаранции за своята независимост и отговарят на условията, които са изисквани от техните държави за заемане на най-висша съдебна длъжност или юристи с призната компетентност, поради което се назначават по общо съгласие от правителствата на държавите-членки за срок от 6 години. Относно ротационния принцип на тримата генерални адвокати извън постоянните пет, следва да се отбележи, че той се извършва по първата буква на държавата-членка, т.е. приема се азбучната система на ротация. Основната идея за това е, че по-големите национални правни системи са представени в съда с 6-годишен мандат и на всеки 3 години има частично обновяване. Задачата на генералния адвокат съгласно разпоредбата на чл. 222 ДЕО е да представя мотивирано заключение по делата. Не по всички дела обаче участват генерални адвокати и съответно се представят заключения. Единствено по делото, по които се повдигат нови правни въпроси участие взима генерален адвокат. 

Заключението на генералния адвокат се изготвя и се представя по делото, като по този начин се подпомага работата на съда при взимане на решение. Това заключение представлява нещо между научен труд и съдебно решение, тъй като извършва подробен анализ по делото. Следва да се отбележи, че макар че се представя по делото, заключението на генералния адвокат не задължава съда да го възприеме. Въпреки това може да се отбележи, че тези заключения имат значително влияние върху решението на съда. В този смисъл понякога при някои дела, които не са сложни за европейския правен порядък, заключението на генералния адвокат изглежда като съдебно решение, а когато делото е с правна сложност, то е като анализ или научен труд. Характерното за хората, които работят като генерални адвокати в СЕО е, че по-голямата част от тях преди това са били съдии или преподаватели по право. За тях е важно да се отбележи, че те са напълно свободни в това, което искат да напишат и което представят като заключение пред съда. 

Статистиката сочи, че всеки един от генералните адвокати годишно изготвя 30-50 заключения. Поради тази причина, като се има предвид големия обем на работа, всеки генерален адвокат има екип от сътрудници. Те извършват анализи на становищата на страните по делото и като се има предвид, че общностния правен порядък е много сложен, изисква се задълбочено изследване на отделните въпроси и провеждането на дискусии, за да се достигне до най-доброто заключение. В случай, че се изисква по задълбочено изследване по делото, тогава екипът на генералния адвокат се обръща към издателската и документационната служба на СЕО. Средната продължителност на производството в съда е надскочила 2 години, като заключенията обикновено се публикуват от 3 до 5 месеца от приключване на устната фаза. При постъпването на делата, те се разпределят от първия генерален адвокат, като няма някакви стриктни правила за разпределяне на делата, но има традиции – да не се разпределя дело на генерален адвокат от неговата страна, за да с избегне натиск върху него. Освен това се спазва да има справедливо разпределение на делата и това е баланса, който трябва сда се намери от първия генерален адвокат. Предварителният доклад по делото се изпраща на генералния адвокат, но това се отнася само в случаите, когато е взето решение от съда, по делото да участва генерален адвокат. Съдията-докладчик и генералния адвокат могат заедно да вземат решение дали да има нужда от генерален адвокат или не. На Общото събрание на съдиите се определя кога ще се проведе съдебното заседание и се определя неговата дата. На заседанието генералният адвокат представя своето заключение, като с него се слага край на устните състезания. След това започва разглеждането на делото в съдебния състав. Обикновено 3-4 месеца след заседанието, се предоставя самото заключение на генералния адвокат. То се превежда на френски и на езика на производството. След публикуване на заключението на генералния адвокат, страните нямат възможност да изразяват становище по него. Това е така, защото генералният адвокат не е страна по делото, той не е прокурор, нито опонент по делото. Генералният адвокат е част от съда и затова не е страна по спора. Поради тази причина страните не могат да коментират неговото заключение. То, както се посочи и по-горе не е задължително за съда, но има сериозно влияние върху него при взимане на решение. В много чести случаи съда приема същото съдебно решение, каквото е предложено от генералния адвокат в неговото заключение. Може да се каже, че заключенията на генералните адвокати допълват информацията за практиката на СЕО. 

Други функции на генералните адвокати са свързани с възможността те да предложат на СЕО да преразгледа решение на първоинстанционния съд – чл. 62 от Устава на СЕО. С въвеждането на спешната процедура по преюдициални запитвания, генералният адвокат също взима участие и се произнася от необходимостта от провеждане на спешна процедура. Досега в практиката на СЕО има само 3 спешни процедури. Има и други специални процедури, които също изискват заключение на генерален адвокат. Отнася се до специална процедура за спазване на едно международно договорно законодателство на Общността, като в момента има едно дело, свързано с международната търговия – чл. 133 ДЕО (обща търговска политика) и осемте генерални адвокати работят заедно, което е необичайно. 

Генералният адвокат може да бъде освободен от съда със съгласието на всички генерални адвокати, но досега не е имало такава процедура по отстраняване. Генералните адвокати сами избират реферандерите си и те са 4 на брой. Подбора на реферандерите на генералните адвокати се извършва от самите тях, както и от секретаря и Председателя на съда, след което се назначават (няма конкурс за тях). Реферандерите на генералните адвокати винаги могат да бъдат уволнени, без да е необходимо да се изтъква някаква причина и това е така, защото е въпрос на личен избор кой да бъде реферандер на съответния генерален адвокат. Реферандерите работят поотделно съгласно тяхната специализация, а не заедно по едно дело и участват в изработването на около 10-12 дела годишно. 

V. Представяне на дело С-358/08 г. от госпожа Илияна Пальова – администратор в “Преса и информационни услуги”.. 

Госпожа Пальова представи същността на казуса, който е от областта на защита на потребителите. Отнася се до една френска фирма Aventis Pasteur, която е производител на фармацевтични продукти, включително и на антихемофилна ваксина. По-късно фирмата е преименувана на Aventis Pasteur (APSA). Друга фирма Aventis Pasteur MSD (APMSD) е дистрибутор на посочения производител в Англия, като през 1994 г. втората фирма се слива с американска фирма. На 18.09.1992 г. APSA изпраща пратка на APMSD с дози от антихемофилната ваксина. Последната е била предоставена на Министерството на здравеопазването в Англия. На 03.11.1992 г. един английски медицински кабинет е снабдил и обслужил с ваксината пациент господин Declan O Byrme (ОВ), след което той е получил мозъчно увреждане. При извършените медицински прегледи лекарите са установили, че увреждането е причинено от вирус, но според пациента то е получено от ваксината, за която твърди, че е дефектна. В английското законодателство Директива 85/374/ЕИО за сближаване на законовите, подзаконовите и административни разпоредби на държавите-членки относно отговорността за вреди, причинени от дефект на стока е транспонирана в Закона за защита на потребителите. В този казус се засягат чл. 1 и чл. 11 от директивата относно 10-годишният давностен срок от пускане в обръщение на ваксината, поради факта, че на 02.11.2000 г. е започнала процедура срещу APMSD. Последният счита, че неправилно процедурата е насочена срещу него, тъй като той е само дистрибутор, но не и производител и затова не може да носи отговорност. Нова процедура е започнала на 16.10.2002 г. от ищеца, която е насочена срещу APSA. В тази връзка е направено искане APSA да встъпи на мястото на APMSD, т.е. иска се замяна на ответника, за да може да се спази срока по чл. 11 от директивата, който е 10-годишен. По английското законодателство обаче се приема, че е възможно субституиране на нов ответник по иска, предявен съгласно директивата след изтичането на 10-годишният давностен срок. Поставя се въпроса налице ли е съответствие на нормите от английското законодателство, свързани със субституиране на нов ответник с разпоредбите на общностното право. 

VІ. Участие на делегацията на Върховния административен съд на прием в Административния съд по покана на господин Карло Шоквайлер и колеги. Запознаване с работата на съда и разглежданите дела. 

30.06.2009 г. 

І. Участие в заседанието по Дело № C-358/08 г., разглеждано от разширен състав на съда – 13 съдии. 
Заседанието започна с даване думата на адвоката на APSA. Пледоарията му обхваща тълкуване на чл. 11 от Директива 85/374/ЕИО във връзка с установения в нея срок. Според адвоката на APSA съдът вече има произнесени други дела по приложението на чл. 11 от директивата, като твърди, че ако в рамките на 10-годишния срок лицето не е предявило иск, то неговото право се погасява. Позовава се на определението за производител, което е дадено в чл. 3 от директивата, както и че съдебната практика постановява, че определението за производител в чл. 3 е изчерпателно. Признава, че първоначално искът неправилно е заведен не срещу производител, а срещу трето лице. Адвокатът на APSA пледира, че съгласно чл. 3, § 3 от директивата, когато производителят не може да бъде идентифициран и когато вносителят в рамките на разумен срок не уведоми, счита се, че вносителят е производител на дадена стока. Според него националният съд не е събрал достатъчно факти относно посоченото по-горе и затова поставя въпроса: Следва ли да се счита първоначалният ответник APMSD за производител, като се има предвид, че според националният съд е без значение дали APMSD влиза в приложното поле на чл. 3 от директивата. Във връзка с чл. 11 от директивата адвокатът сочи, че той представлява изключение и поставя въпросът може ли да се ползва посочения ответник от него след изтичане на 10-годишния давностен срок. Според адвоката съдът трябва да контролира за спазването на чл. 3 от директивата, а относно замяната на ответника националният съд вече е направил две преюдициални запитвания и затова адвокатът предлага на съда да отговори отрицателно на отправеното до него запитване. 

След пледоарията на адвоката на APSA член от състава на съда обяснява на адвоката, че той разглежда стеснително разпоредбата на чл. 3 от директивата и затова му задава въпрос: Какво счита за релевантността или не по отношение на това, че едното дружество контролира другото. На този въпрос адвоката обяснява, че може да има две дружества с еднакви имена и затова може да се правят различни грешки, както и че в случая сходството в имената е объркало ищеца. 

Заседанието по делото продължава с пледоария на адвоката на пациента ОВ. Той обяснява, че за да може националният съд да разгледа производството по делото, предявен срещу APMSD да го разглежда като иск срещу производителя на ваксината. Според Европейската комисия APMSD не е производител, а националният съд приема, че е производител и с оглед тези становища адвокатът на пациента, въпросът трябва да се разреши от националният съд, тъй като се касае до процесуален въпрос. В тази връзка член от състава на съда задава въпрос на адвоката на пациента: Изключва ли се възможността APMSD да бъде дефиниран от националния съд като страна. На този въпрос адвокатът отговаря, че не може националният съд да разглежда една страна непроизводител като производител, на което съдията казва ,че според Комисията APMSD е производител. Според адвоката обаче не е важно кой е производителя и след като ищецът е допуснал грешка при посочване на производителя, но я е коригирал чрез субституирането на ответника. Това, че субституирането на ответника е направено по-късно според адвоката не променя нещата. Т.е. налице е грешка в името, а не грешка в самоличността, защото е ясно, че ищецът иска да съди производителя. Посочва, че СЕО не следва да се произнася, тъй като директивата не определя процесуалните механизми и затова те трябва да се преценят от националния съд, който е приел обърканото име, а не сбъркана идентичност. 

Представителят на Комисията изтъкна по време на заседанието, че основният въпрос е дали националното право може да замени една страна с друга след изтичане на 10-годишния давностен срок по чл. 3 от директивата Според представителят на Комисията трябва да се провери дали чл. 3 и чл. 11 от директивата са спазени. В тази връзка се спира на определението на производител в чл. 3 от директивата, както и чл. 11, според който използва термина производител и определя в кои случая може друго лице (дистрибутор да се счита за производител. Това становище се обяснява с факта, че дистрибуторът представлява филиал на производителя съгласно чл. 3, ал. 3 от директивата- Затова предлага на съда да отхвърли искането по преюдициалното запитване на ответника. В рамките и според целите на директивата, ако искът е бил предявен срещу лице, което може да се счита за производител, то искът следва да се счита за допустим. 

След това последваха реплики на адвокатите, както и на представителя на Комисията. Генералният адвокат по делото обяви, че ще представи заключение през месец септември 2009 г. и с това заседанието по дело С-358/08 г. приключи. 

ІІ. Общо представяне на Първоинстанционния съд от Димитър Стефанов – съдебен помощник в кабинета на съдия Чипев. 

След приключване на съдебното заседание се проведе планираната по програмата работна сесия „Общо представяне на Първоинстанционния съд”. Имахме удоволствието в продължение на един час да чуем изчерпателната презентация на г-н Димитър Стефанов – референдер в кабинета на съдия Чипев и да поставим няколко въпроса.В резюме на тази среща се изясниха въпроси за структурата и състава на съда, компетентността и процедурата, фазите на производството и т.н. 

Беше изяснено,че първоинстанционният съд се състои най-малко от по един съдия от всяка държава-членка – 27 бр. Съдиите се назначават по общо съгласие от правителствата на държавите-членки за срок от шест години с възможност да бъдат преназначавани,а председателя се избира от и измежду състава на съдиите за срок от три години. Съдиите назначават секретар с шестгодишен мандат. Съдиите упражняват функциите си при пълна безпристрастност и независимост.За разлика от Съда на ЕО, Първоинстанционният съд не разполага с постоянни генерални адвокати,но съществува възможност в изключителни случаи, тази функция да бъде възложена на съдия.Първоинстанционният съд заседава в тричленни, петчленни, тринайсетчленни състави и в пленум, в зависимост от правната сложност на делото. Повече от 80% от делата, заведени пред Първоинстанционния съд, се разглеждат в състав от трима съдии.Съдът разполага със собствен секретариат, но използва службите на Съда на ЕО за административни и езикови нужди. 

Първоинстанционният съд е компетентен да разглежда: 

-преки искове и жалби, предявени от физически или юридически лица срещу актове на общностните институции или срещу неправомерно бездействие от страна на тези институции. Има изискване за правен интерес –подателя на иска или жалбата да е адресат на оспорения акт или да е засегнат пряко и лично от него. 

-искове и жалби, предявени от държавите-членки срещу Комисията; 

-жалби, подадени от държавите-членки срещу Съвета, относно актовете, приети в областта на държавните помощи, на мерките за търговска защита /„дъмпинг"/ и актовете, с които той упражнява изпълнителни правомощия; 

-искове за причинени вреди от институциите на Общностите или от техни служители; 

-искове и жалби, основаващи се на сключени от Общностите договори, които предвиждат изрично компетентността на Първоинстанционния съд /отговорност по арбитражни клаузи/; 

-жалби в областта на търговските марки; 

-жалби само по правни въпроси срещу решенията на Съда на публичната служба. 

Решенията на Първоинстанционния съд могат да бъдат обжалвани пред Съда на ЕО в срок от два месеца, но само по правни въпроси. 

Производство пред Първоинстанционния съд се развива по правилата , залегнали в Процедурния правилник и включва две фази -писмена и устна фаза.Производството започва с изготвяне на искова молба или жалба от адвокат или от представител и нейното изпращане до секретариата. Основните елементи на исковата молба или жалбата се публикуват в известие в Официален вестник на Европейския съюз на всички официални езици. Секретарят връчва исковата молба или жалбата на ответната страна,която има право да представи писмена защита. Размяната на книжа продължава с представяне от ищеца или жалбоподателя на писмена реплика в определен срок, на която ответната страна може да отговори с писмена дуплика. 

В процеса може да встъпи всяко лице, което има правен интерес от изхода на делото, както и държавите-членки и институциите на Общността. Встъпилата страна представя писмено становище в подкрепа на исканията или срещу исканията на една от страните, на което впоследствие страните имат право да отговорят. 

Устната фаза касае провеждането на открито съдебно заседание,в което членовете на съдебния състав могат да задават въпроси на представителите на страните. Съдията докладчик обобщава в доклад фактическите твърдения, доводите на всяка страна и ако е необходимо,и тези на встъпилите страни,след което се произнася съдебния състав въз основа на изготвен от докладчика проект за решение. Решението се обявява в открито съдебно заседание. 

Производството пред Първоинстанционния съд е безплатно. 

Езикът на производството е този, на който е изготвена исковата молба или жалбата и който може да бъде всеки от 23-те официални езика на Европейския съюз,а произнасянето на съдебния състав по традиция е на френски език. 

Първоинстанционният съд разглежда между 300 и 520 дела годишно,като броя на решените дела е по-малък от броя на постъпилите дела. Съдебната практика се е развила най-вече в областта на интелектуалната собственост, конкуренцията и държавните помощи. 

Поставените на г-н Стефанов въпроси касаеха предимно производствата пред Първоинстанционния съд по административни дела,а именно: 

-изискуема ли е активна легитимация при подаване на жалба; 

-какви са правомощията на съда при отмяна на оспорения акт и дават ли се указания със съдебното решение; 

-допустимо ли е обжалването на размера на наложената санкция; 

-ползва ли съда специални знания и заключения на вещи лица; 

ІІІ. Представяне на научната и документална служба на СЕО. 

По предвидената програма се проведе работен обяд в салон De La Cour със съдия Александър Арабаджиев и членовете на неговия кабинет –референдери и г-жа Жасмина Попова – лектор на предстоящата работна сесия,която започна в 14,30ч. 

Г-жа Попова ни запозна изчерпателно със структурата и основните функции на дирекция „Изследвания и документация" /”научна и документална служба”/.Тази служба е натоварена с две съществени функции,а именно: 

да предоставя на трите общностни юрисдикции /съда на ЕО,първоинстанционния съд и съда на публичната служба/ ресурси в областта на сравнителното право, 

да допринася за популяризирането на общностната съдебна практика чрез анализаторска дейност. 

Екипът и се състои от около тридесет и пет юристи, които по правило са представители на правните системи на държавите-членки и са подпомагани от документалисти. Дейността на службата включва: 

-изготвяне на изследователски справки за транспониране на директивите в различните държави-членки; 

-обработване на постъпили преюдициални запитвания – превод, допустимост, ключови думи по материя,издирване на сходни и идентични дела; 

-анализ на преките искове; 

-съставянето, под ръководството на съдията докладчик, на резюмета на съдебните решения и на определенията, публикувани в Сборник съдебна практика; 

-изготвяне на съдържанието на сборника за съответната година; 

-анализи, чиито резултати се отразяват в съвкупността от бази данни. 

Дирекция „Изследвания и документация" предоставя на общностните юрисдикции и данни относно правните процеси с общностно значение, под формата на периодичен бюлетин. Дирекцията ежегодно издава „Преглед на прилагането на общностното право от националните юрисдикции”,като акцента е върху решенията, произнесени след постановяване на преюдициално заключение от Съда. 

Тази интригуваща тема бе допълнена с нова информация при последвалото посещение в библиотеката на съда и обясненията за нейния капацитет и организация. 

Библиотеката заема подобаващо голяма площ ,предвид богата сбирка от едноезични и многоезични речници, голям брой официални вестници, парламентарни актове и други официални периодични издания - повече от 150 000 тома и приблизително 900 абонамента за периодични издания.Стремежа е към максимално попълване на сбирката с всякакъв вид издания в областта на общностното право и други области на правото -научните статии , бележките и коментарите на правната доктрина на решенията на Съда, Първоинстанционния съд и Съда на публичната служба. 

Всички новопостъпили в библиотеката заглавия, се анализират по начин да бъдат лесно и бързо откривани. 

Работния ден приключи с обиколка на съда и обяснение за сградния фонд,разположение на институциите и бъдещи проекти и разрастване на институцията. 

01.07.2009 

І. Представяне на Генерална дирекция за преводи и на българско преводаческо звено – Станислава Абаджиева, юрист-лингвист в звено „Български превод”. 

Последният ден от посещението в съда на ЕО започна с работна сесия на тема „Представяне на Генералната дирекция за преводи и българското преводаческо звено”,която протече с участие на г-жа Станислава Абаджиева , юрист-лингвист в звено български превод. 

Впечатляващ е фактът, че Генерална дирекция „Писмени преводи” наброява 908 служители,което е 47% от персоналния състав на институцията,а актуалните езикови комбинации са 462 към момента. 

Дирекцията е създадена на основание чл.22 от Процедурния правилник и непрекъснато се разраства,с приемане на нови държави-членки. 

Писмените преводи в Съда се осъществяват в съответствие със задължителен езиков режим и система на пилотни езици.Включват всички комбинации от официалните езици на Европейския съюз,които са 22. Понастоящем се превеждат между 700 000 и 800 000 страници годишно.Най-голям е обема на документите за превод в съдебните производства,които се превеждат на езика на производството и на френски език. Превеждат се и документи от друго естество,като напр.годишен доклад,покани за мероприятия и т.н. 

Всички превеждани текстове са със силно специализиран правен характер,което е наложило в службата да се назначават само лица със завършено юридическо образование и задълбочени познания поне по два езика, различни от родния им език и желание за изучаване и на други езици. 

ІІ. Следващата работна среща протече с участие на г-жа Пальова, администратор преса и информационни услуги, която представи Служба „Преса и информация” на съда на ЕО. 

Основната задача на тази служба е да уведомява граждани,магистрати,студенти и въобще широката общественост,а също и средствата за масово осведомяване за най-новото развитие в съдебната практиката на трите юрисдикции.Поддържа преки контакти с медиите в държавите-членки и разпространява: 

съобщения за печата за решенията на Съда, 

седмичен график, изготвен на 22-та официални езика и отразяващ предстоящата съдебна дейност на трите юрисдикции за пет седмици напред ,вкл.обявяване на съдебни решения, представяне на заключения, устни състезания, 

обща информация, 

годишния доклад, който съдържа кратък преглед на съдебната практика и статистически данни. 

Подчертано беше,че Служба „Преса и информация" не е „говорител" на юрисдикциите, тъй като те „говорят” единствено чрез постановените актовете . 

В дейността си службата спазва стриктно утвърдените правила,които визират границите за изнасяне на информация.Годишно се изготвят около 200 съобщения,като едно съобщение отнема около три месеца и преминава през много етапи на обработка и проверки. 

В службата се получават много искания от граждани,които касаят правомощията на съда в Страсбург,където Служба „Преса и информация" ги препраща. 

ІІІ. Представяне на Съда на публичната служба – господин Гили, съдебен помощник в кабинета на съдията Van Raepenbusch. 
Последната работна сесия по програмата бе на тема „Представяне на Съда на публичната служба”.В увлекателно изложение г-н Гили, референдер в кабинета на съдия Raepenbusch, засегна основните правомощия на съда,неговата структура и спецификата в процедурата. 

Стана ясно,че това е юрисдикцията с най-малък персонален състав – състои се от седем съдии, които се назначават от Съвета за срок от шест години с възможност за преназначаване. 

При назначаването на съдиите Съветът осигурява балансиран състав на Съда на публичната служба на възможно най-широка географска основа сред гражданите на държавите-членки, както и по отношение на представените национални правни системи. Председателя на съда се избира от съдиите за срок от три години, с възможност за преизбиране. 

Съдът на публичната служба заседава в тричленни състави,петчленни състави и в пленум,в зависимост от сложността на делото или значението на правните въпроси.Съдебния състав се председателства винаги от председателя на съда.Аналогично с Първоинстанционния съд и Съда на публичната служба избира секретар за срок от шест години и разполага със собствен секретариат, но използва службите на Съда за другите си административни и езикови нужди. 

Съдът на публичната служба решава споровете, свързани с публичната служба на Европейския съюз и е компетентен да разглежда като първа инстанция споровете между Общностите и техните служители, по силата на член 236 ЕО.Това са предимно спорове по трудови правоотношения -възнаграждение, назначаване, дисциплинарни мерки и т.н.Разглеждат се не малко спорове ,свързани и със социално осигуряване – обезщетения при болест, инвалидност, трудова злополуки и т.н. Съдът не разглежда спорове между националните администрации и техните служители, които са от компетентността на националните съдилища. 

Постановените от Съда на публичната служба решения могат да се обжалват в двумесечен срок пред Първоинстанционния съд само по правни въпроси. 

Производството пред Съда на публичната служба е уредено в прил.І на Статута на Съда и от Процедурния правилник на Съда на публичната служба, влязъл в сила на 1 ноември 2007 г. Производството включва две фази - писмена и устна фаза и започва с изготвяне на жалба от адвокат и изпращането ѝ до секретариата. Препис от жалбата се връчва на ответната страна,която има право да депозира писмена защита в двумесечен срок. По преценка на съда може да се допусне повторна размяна на писмени становища. 

В производството може да встъпи всяко лице, което има правен интерес от изхода на дело, както и институциите на Общността и държавите–членки. След встъпване в процеса има фаза на последваща размяна на книжа,като встъпващата страна може да представи своето становище и в хода на устната фаза на производството. 

По време на устната фаза се провежда открито съдебно заседание, в хода на което съдиите могат да задават въпроси на представителите на страните и на самите страни. Произнасянето на състава е аналогично с това на съдебния състав на Първоинстанционния съд. Разликата е в изготвянето на подготвителен доклад за съдебното заседание, който съдържа основните пунктове по делото и посочва въпросите, върху които страните следва да съсредоточат устните си изявления. Този документ се предоставя на разположение на обществеността на езика на производството,който се избира свободно от ищеца. 

Решението на съда се обявява в открито заседание. 

Производството пред Съда на публичната служба е безплатно. 

Съдът на публичната служба може да предприеме опит за уреждане на споровете по взаимно съгласие на всеки етап от производството.Това обаче е трудно постижимо, поради наличния вече конфликт между страните. 

Поради изчерпване на предвидените по програмата работни сесии и след посещение на кабинета на съдия Арабаджиев,по негова лична покана,делегацията на Върховния административен съд приключи ползотворната си визита в съда на ЕО. 

Участници в посещението: 


Стефка Стоева 

Елена Златинова 

Пенка Танова 

Дима Йорданова 

Бисерка Коцева 

Марина Дойчинова 

Виолета Ковачева 

Цветана Сурлекова 

Светлозара Анчева 

Галина Солакова 




РЪКОВОДИТЕЛ НА ПРОЕКТА:………………………………………. 

/СТЕФКА СТОЕВА/ 

